རྒྱུན་དུ་ང་ཚོའི་འདྲེན་བྱེད་ཡུལ་དུ་གྱུར་པའི་ལ་རྩེའམ་ཁང་པའི་ཡང་ཐོག་སྟེང་གི་དར་ལྕོག་དེ་ཚོ་ཚོན་མདོག་རྣམ་པར་བཀྲ་བ་ཞིག་ཡིན་པའི་རྐྱེན་གྱིས་ཕལ་ཆེར་ཚོན་སྣ་རང་དགར་བསྒྲིགས་པ་རེད་སྙམ་སྲིད་ཀྱང་དོན་དུ་དེ་འདྲ་མ་ཡིན།དར་ལྕོག་གི་ཚོན་སྣ་བསྒྲིགས་སྟངས་སྔོན་ན་གཏན་འཁེལ་ཟིན་པ་ལས་རང་སྣང་གང་འདོད་གསར་གཏོད་བྱས་ན་མི་འགྲིགདེ་བཞིན་ཚོན་སྣ་མི་འདྲ་བ་དེ་དག་གོ་རིམ་སྒྲིག་སྟངས་ཐད་ལུགས་དང་མཐུན་པ་བྱེད་དགོས་པ་ལས་གོ་རིམ་འཁྲུག་ན་དེ་བས་མི་འགྲིགགང་ཡིན་ཞེ་ན།དར་ལྕོག་བཙུགས་པའི་དམིགས་ཡུལ་ནི་ཁོར་ཡུག་ལ་མཛེས་རྒྱན་སྤྲོས་པ་མ་ཡིན་པར་རླུང་རྟ་འཕེལ་བ་དང་གདོན་བགེགས་ཞི་བའི་ཕྱིར་ཡིན་པ་དར་ལྕོག་གི་ནང་དོན་ལས་ར་གསལ་པོ་འཕྲོད་ཐུབ།མ་ཟད་ཐོག་ཀའི་སྟེང་གི་དར་ལྕོག་ཡོད་དོ་ཅོག་གཅིག་གྱུར་ཐོག་དར་ཤིང་རྟིང་དཀར་མགོ་ལིང་ཅན་དང་ཚོན་མདོག་མི་འདྲ་བའི་དར་ཧྲུག་ལས་གྲུབ་པ་ཡིན།གོ་ཐོས་ལ་བོད་ཀྱི་མཐའ་ཁུལ་ས་ཆ་འགར་དར་ཤིང་གི་ཡལ་འདབ་སྟེང་བལ་ཧྲུག་སྒྲོག་སྟེ་དར་ལྕོག་གི་ཚུལ་དུ་འཛུགས་སྲོལ་ཡོད་པ་དེ་ཡང་ནང་དོན་མཚོན་ཚུལ་ཐད་ལ་གོང་དང་འགལ་བ་སྤུ་ཙམ་མེད།དར་ཤིང་གི་ཡལ་འདབས་སྟེང་དར་ཧྲུག་མང་པོ་སྒྲོག་པ་དེ་དག་ནི་ཚོན་མདོག་མི་འདྲ་བ་རིགས་ལྔ་ལས་གྲུབ་ཅིང་།ཚོན་སྣ་ལྔ་པོ་དེ་དག་སྟེང་ནས་འོག་བར་གོ་རིམ་གཏན་འཁེལ་བྱས་ཡོད།རྩེ་མོར་དར་ཧྲུག་སྔོན་པོ་དང་དེ་འོག་དཀར་པོ།དེ་འོག་དམར་པོ།དེ་འོག་ལྗང་གུ་དེ་འོག་སེར་པོ་བཅས་སོ།ཚོན་སྣ་མི་འདྲ་བ་ལྔ་པོས་ཕྱི་རོལ་རང་བྱུང་ཁམས་ཀྱི་རྣམ་པ་མཚོན་གྱི་ཡོད་པ་སྟེ།དར་ཧྲུག་སྔོན་པོས་ནམ་མཁའ་དང་།དར་ཧྲུག་དཀར་པོས་སྤྲིན།དར་ཧྲུག་དམར་པོས་མེ།དར་ཧྲུག་ལྗང་གུས་ཆུ།དར་ཧྲུག་སེར་པོས་ས་བཅས་མཚོན།དེ་ཡང་ཕྱི་རོལ་རང་བྱུང་ཁམས་ཀྱི་ཆགས་ཚུལ་གྱི་གོ་རིམ་ལྟར་དར་ཧྲུག་ཚོན་སྣ་ལྔ་པོའི་སྟེང་འགོ་གོ་རིམ་སྒྲིག་སྟངས་འཁྲུག་མི་ཉན།